ORDE do 14 de maio de 2004 pola que se clasifica como mixta a Fundación Iniciativas 21.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 25/05/2004

Visto o expediente de clasificación da Fundación Iniciativas 21, con domicilio en Santiago de Compostela.
Supostos de feito.
1. Ramón Máiz Suárez, en calidade de presidente da fundación, en escrito de 10 de marzo de 2004 formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día dezanove de xaneiro de dous mil catro, ante o notario Héctor Ramiro Pardo García, co número sesenta e nove do seu protocolo por Joaquín Álvarez Corbacho, Xosé Carlos Arias Moreira, María Concepción Burgo López, María Olga Crespo Sánchez, Gumersindo Guinarte Cabada, Xoán López Facal, Abel Fermín Losada Álvarez, Ramón Máiz Suárez, José María Martín Moreno, Carlos Martínez-Buján Pérez, Emilio Pérez Touriño, Luis Rei Núñez, José Manuel Rivera Otero, Manuel Francisco Vieites García e Federico Vilas Martín. Todos eles interveñen no seu propio nome e dereito. Ademais interveñen en nome e representación de Manuel Lago Peñas, Santiago Lago Peñas, María Xosé Rodríguez Galdo, Mercedes Rosón Ferreiro, César Antonio Molina Sánchez e Fabiola Sotelo Sotelo.
3. Segundo consta no artigo 6 dos seus estatutos o obxecto da fundación é promover, impulsar e canalizar iniciativas que contribúan ao desenvolvemento político e social e ao progreso económico e cultural
de Galicia, fomentando o coñecemento, a expansión e o desenvolvemento do pensamento socialdemócrata e galeguista para acadar unha sociedade máis desenvolvida, xusta, solidaria e respectuosa cos seus sinais de identidade no século XXI.
4. O padroado da fundación estará composto por Ramón Máiz Suárez como presidente, María Xosé Rodríguez Galdo como vicepresidenta e Abel Fermín Losada Álvarez como secretario.
5. A comisión integrada polos secretarios de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como mixta da Fundación Iniciativas 21, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería da Presidencia, Relacións Institucionais e Administración Pública.
Fundamentos de dereito
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulameto de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 11 de maio de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Iniciativas 21 adscribíndoa á Consellería da Presidencia, Rela
cións Institucionais e Administración Pública que exercerá plenamente o protectorado sobre ela.
Santiago de Compostela, 14 de maio de 2004.
Jaime Pita Varela
Conselleiro da Presidencia, Relacións
Institucionais e Administración Pública